
BIROUL PERMANENT 

AL

CAMEREI DEPUTAȚILOR
Vă înaintăm, alăturat, RAPORTUL COMUN SUPLIMENTAR asupra proiectului de Lege privind reglementarea creanţelor cesionate, trimis cu adresa nr. Plx.694/2015  din 19 octombrie 2015, Comisiei pentru buget, finanţe şi bănci şi Comisiei juridice, de disciplină şi imunităţi, Camera Deputaţilor fiind Cameră decizională. 
În raport cu obiectul şi conţinutul său, proiectul de Lege face parte din categoria legilor ordinare.

	PREŞEDINTE,

Sorin LAZĂR
	PREŞEDINTE,

Nicușor HALICI 

RAPORT COMUN SUPLIMENTAR
asupra proiectului de Lege privind reglementarea creanţelor cesionate
În conformitate cu prevederile art. 70 din Regulamentul Camerei Deputaţilor, republicat, cu modificările şi completările ulterioare, plenul Camerei Deputaţilor a hotărât retrimiterea proiectului de Lege privind reglementarea creanţelor cesionate, Comisiei pentru buget, finanţe şi bănci și Comisiei juridice, de disciplină și imunități, în vederea examinării şi depunerii unui nou raport.

Senatul, în calitate de primă Cameră sesizată, a adoptat proiectul de Lege în şedinţa din 13 octombrie 2015.
Conform prevederilor art. 75 din Constituţia României, republicată, şi ale art.92 alin.(9) din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.
La întocmirea raportului s-a avut în vedere avizul negativ al Consiliului Legislativ, precum şi punctul de vedere negativ al Guvernului.
     Proiectul de Lege supus dezbaterii are ca obiect de reglementare limitarea plafonului maxim până la care creanțele cesionate pot fi recuperate de către deținătorul creanței, stabilindu-se ca orice tip de creanță sau drept litigios să poată fi valorificat până la maximum dublul sumei din valoarea de cesiune prevăzută în contract, fără a putea depăși valoarea debitului principal restant, recuperarea efectivă a creanței putându-se realiza și în rate, conform negocierii dintre debitor și creditorul cedent, respectiv cesionarul. 
Comisia juridică, de disciplină şi imunităţi a dezbătut proiectul de lege în şedinţa din data de 1 noiembrie 2016. La lucrările şedinţei Comisiei juridice, de disciplină şi imunităţi, au fost prezenţi deputaţii, conform listei de prezenţă.
Comisia pentru buget, finanțe și bănci a dezbătut proiectul de lege în ședința din data de 3 mai 2017. La lucrările Comisiei pentru buget, finanțe și bănci și-au înregistrat prezența 22 deputați din totalul de 25 de membri.
În urma examinării proiectului de Lege privind reglementarea creanţelor cesionate şi a opiniilor exprimate, deputaţii celor două Comisii au hotărât, cu unanimitate de voturi, să supună plenului Camerei Deputaţilor un raport de respingere asupra proiectului de Lege privind reglementarea creanţelor cesionate deoarece, inițiativa legislativă nu stabilește sfera de aplicabilitate, nu distinge între diferitele tipuri de creanțe, categorii de titulari sau deținători de creanțe și nici nu stabilește condițiile în care se realizează valorificarea creanțelor cesionate, aceasta poate fi de natură a crea confuzii în aplicare, contravenind astfel, principiului constituțional al predictibilității și stabilității normelor juridice.
În conformitate cu prevederile art. 61 şi 63 din Regulamentul Camerei Deputaţilor, republicat, Comisia pentru buget, finanţe şi bănci  şi Comisia juridică, de disciplină şi imunităţi şi-au desfăşurat lucrările în şedinţe separate.
Membrii Comisiei juridice, de disciplină şi imunităţi au examinat proiectul de Lege în şedinţa din 15 aprilie 2019, iar membrii Comisiei pentru buget, finanţe şi bănci în ziua de 04 iunie 2019.  

La lucrările Comisiei juridice, de disciplină şi imunităţi deputaţii au fost prezenţi conform listei de prezenţă, iar la lucrările Comisiei pentru buget, finanţe şi bănci şi-au înregistrat prezenţa 24 deputaţi din totalul de 25 de membri.

La dezbaterea acestui proiect de Lege au participat în calitate de invitați, reprezentanți ai Ministerului Finanțelor Publice.

În urma examinării proiectului de Lege şi a opiniilor exprimate, deputaţii celor două Comisii au hotărât, cu majoritate de voturi, să propună plenului Camerei Deputaţilor menținerea raportului comun inițial de respingere a proiectului de Lege privind reglementarea creanţelor cesionate. 
Ca argument suplimentar al respingerii facem precizarea că proiectul de Lege privind reglementarea creanţelor cesionate are obiect de reglementare similar cu cel al proiectului de Lege pentru completarea Ordonanţei de urgenţă a Guvernului nr.50/2010 privind contractele de credit pentru consumatori, care prin Decizia Curții Constituționale nr. 140/2019, a fost declarat neconstituțional.
În raport cu obiectul şi conţinutul său, proiectul de Lege face parte din categoria legilor ordinare.
	PREŞEDINTE,
Sorin LAZĂR
	PREŞEDINTE,

Nicușor HALICI

	SECRETAR,
Andrei POP
	SECRETAR,

Aida-Cristina CĂRUCERU

